**אם לא תבצעו בדיקה פשוטה הנקודות שלכם עלולות לא להמחק לעולם**/עו"ד חלי דואני קיל

אף אחד לא רוצה לחשוב על זה, אבל יש דבר כזה, נקודות במשרד הרישוי ויש להן מחיר. לחלק ניכר מעבירות התעבורה יש "מחיר" של נקודות במשרד הרישוי, הן נספרות ונצברות בלי שום קשר לעונש שאנחנו מקבלים על עבירה בבית המשפט לתעבורה או בתשלום דו"ח והן עלולות להביא לפסילות ממושכות ועונשים נוספים.

אחת הטעויות הנפוצות שעושים נהגות ונהגים, היא לא לבדוק ולא לדעת מה מצב הנקודות שלהם ובעיקר לא לדעת מהם אמצעי התיקון שהטילו עלינו. מה זה אומר?

יש מדרג של עונשים שמשרד הרישוי יכול וצריך להטיל – הם נקראים "אמצעי תיקון" ועד שלא נבצע אותם הנקודות שצברנו פשוט לא יימחקו!!!

אמצעי התיקון הם: ביצוע קורס בסיסי בנהיגה מונעת, ביצוע קורס ייעודי בנהיגה מונעת ובהמשך פסילת רישיון וביצוע תאוריה מחדש והאמצעים הולכים ונעשים חמורים יותר.

לכן, מי שלא בודק מה מצבו, מי שלא לוקח את הדואר הרשום שנשלח אליו, מי שמעדיף לחשוב שאם לא יטפל בכך הדברים יתפוגגו, פשוט טועה ומסכן את הרשיון שלו.

הבדיקה של מצב הנקודות היא בטלפון פשוט \*5678, צריך לבקש נציג ואז לבקש שישלחו לכם את התדפיס של הנקודות שלכם. אפשר גם בתשלום של 10 ₪ בעמדות של משרד הרישוי ברחבי הארץ.

יש מי שחוששים לעשות את הבדיקה דוקא משום שהם חושדים שהם מצויים בפסילה של משרד הרישוי והחשש הוא שעצם הפניה או הבדיקה יעמידו אותם בפני עובדה מוגמרת ולא ניתן יהיה לטעון יותר לאי ידיעה לגבי השלילה. **במצב כזה, כדאי להתייעץ לפני שמבצעים איזו שהיא פעולה**. אבל בכל חשוב לקחת בחשבון, שמי שלא מטפל בעניין הנקודות שלו, הן לא תמחקנה והוא למעשה "גורר" את הבעיה הזאת.

מי שרוצה לקרא עוד לגבי הנקודות יכול לקרא את המאמר הבא: <http://files7.design-editor.com/90/9000207/UploadedFiles/338D2068-830A-F850-270F-34E6B2D49AB3.pdf>

סעו בזהירות!

\*אין באמור לעיל כדי להוות ייעוץ משפטי מכל סוג שהוא. כל המסתמך על תוכן המאמר ללא ייעוץ משפטי, עושה זאת על דעת עצמו בלבד ועל אחריותו.

\*הנתונים תקפים למועד כתיבת האמור ויכולים להשתנות מעת לעת בהתאם לשינויים בחקיקה או בפסיקה.